b'\n_START_ARTICLE_\nLa Tos: peri\xc3\xb2dich biling\xc3\xbce\n_START_SECTION_\nHist\xc3\xb2ria\n_START_PARAGRAPH_\nVa ser un setmanari de vida curta per\xc3\xb2 intensa i pol\xc3\xa8mica. Va sorgir quan l\'Ajuntament de Reus va ser ocupat per un alcalde conservador, Francesc Prius, per poder criticar des de la perspectiva republicana les actuacions del consistori. _NEWLINE_Al capdavant de la publicaci\xc3\xb3 hi havia "Orestes", redactor de Les Circumst\xc3\xa0ncies, d\'ideologia republicana. Els col\xc2\xb7laboradors signen amb pseud\xc3\xb2nims com "un Dift\xc3\xa9rich", "un T\xc3\xadsich", "Dr. Mirall". Va mantenir una intensa i viva pol\xc3\xa8mica amb un altre setmanari sat\xc3\xadric anomenat La Bomba, amb el qual es llen\xc3\xa7aven atacs molt virulents, dirigits als regidors, les persones i els partits del b\xc3\xa0ndol oposat. Tamb\xc3\xa9 polemitz\xc3\xa0 i atac\xc3\xa0 el Diari de Reus. _NEWLINE_En la seva declaraci\xc3\xb3 d\'intencions anuncien el que volen fer: "Ya maneras y maneras de tos\xc3\xad. Vost\xc3\xa9s no ignoren que de voltas\'s tus de satisfacci\xc3\xb3; altres per costum, altres per visi y altres per alguna cosa mal feta [...] A las horas d\'ara bufa de l\'Alcaldia y bufa fort". La premsa republicana i nacionalista, aleshores a l\'oposici\xc3\xb3, va rebre la publicaci\xc3\xb3 amb entusiasme: "He rebut la visita d\'un nou setmanari catal\xc3\xa0 que ha sortit \xc3\xa1 llum en aquesta ciutat titulat La Tos. Com que el seu prop\xc3\xb2sit, segons sembla, \xc3\xa9s tractar de la persona de l\'impopular alcalde senyor Prius, li desitgem coratge y li augurem fenya llarga". El conservador Diari de Reus, el 6 de desembre del 1891 destacava l\'\xc3\xa8xit de La Bomba, de la seva mateixa ideologia, entre el p\xc3\xbablic reusenc, contraposant-lo amb la indifer\xc3\xa8ncia amb qu\xc3\xa8 va ser rebuda La Tos._NEWLINE_Els seus articles tractaven tamb\xc3\xa9 temes ideol\xc3\xb2gics, com la q\xc3\xbcesti\xc3\xb3 nacional o la q\xc3\xbcesti\xc3\xb3 religiosa._NEWLINE_Quan va desapar\xc3\xa8ixer, el va substituir en la seva l\xc3\xadnia pol\xc3\xadtica i de pol\xc3\xa8mica amb La Bomba, Lo Moro de Foch.\n_START_SECTION_\nAspectes t\xc3\xa8cnics\n_START_PARAGRAPH_\nSortia setmanalment. Amb cap\xc3\xa7alera tipogr\xc3\xa0fica, mida foli i 8 p\xc3\xa0gines a tres columnes, s\'imprimia a la Impremta Nav\xc3\xa0s. En sortiren tres n\xc3\xbameros, del 21 de novembre de 1891 al 5 de desembre del mateix any. La Bomba al n\xc3\xbam. 3 (12 de desembre de 1891) publica: "La Tos peri\xc3\xb3dico semi posibilista y semi ganoso \xc2\xa1\xc2\xa1Ha fallecido!!". No portava cap il\xc2\xb7lustraci\xc3\xb3, per\xc3\xb2 a la primera p\xc3\xa0gina de cada n\xc3\xbamero, a la secci\xc3\xb3 "Lo Grabat", proposa la il\xc2\xb7lustraci\xc3\xb3 al lector tot descrivint-la. El director era Ricard Salvad\xc3\xb3. Tot i subtitular-se "peri\xc3\xb2dic biling\xc3\xbce" estava escrit majorit\xc3\xa0riament en catal\xc3\xa0.'